Piispainkokous päätti alkuviikosta, että kirkko ei siunaa samaa sukupuolta olevien rekisteröityä parisuhdetta. Homo- tai lesboparin liiton puolesta voi kuitenkin rukoilla.

Samaa sukupuolta olevien rekisteröity parisuhde on yhä kirkolle hankala asia. Edes piispat eivät ole löytäneet asiassa yhteistä säveltä.

Diakoniapastori Arja Penttinen Lohjan seurakunnasta toivoo, etteivät ihmiset hylkäisi kirkkoa. Hän itse on siunannut homo- ja lesbopareja pitkään.

- En näe, että kahden samaa sukupuolta olevan rekisteröity parisuhde olisi uhka heteroseksuaaliselle avioliitolle, Penttinen toteaa.

Oikeus työskennellä kirkossa

Piispainkokous linjaa myös, että rekisteröityneen parisuhteen solmiminen ei ole este toimia kirkon työssä. Teologian opiskelija Veronica Saarela ei usko, että nykytilanteeseen olisi tulossa muutoksia. Työyhteisöjä on erilaisia.

- Tilanne on aivan sama kuin tähänkin asti. Pitää miettiä tarkkaan, mihin hiippakuntaan hakee töihin ja millainen piispa siellä on.

Papit piispoja vapaamielisempiä

Pappisliitto kyseli papeilta muutama vuosi sitten, miten he suhtautuvat homo- ja lesboparien suhteen siunaamiseen. Lähes puolet papeista oli valmis harkitsemaan asiaa.

Piispainkokouksen mielestä homopareille voidaan sallia rukoushetki, mutta ei siunaamista.

- Rukoushetki päättyy aina siunaamiseen. Miten voin erotella ihmisiä, kaikille on oikeus siunaamiseen, sanoo diakoniapastori Arja Penttinen Lohjalta.

Kirkolliskokous käsittelee piispojen linjanvetoa myöhemmin tänä keväänä.

TV1:n uutiset 20.30

Lähteet: YLE Uutiset / Kristiina Tolkki